དེ་ཡང་འདི་གའི་གསར་འགོད་པས་གནས་ཚུལ་བཏང་བ་ལྟར་ན།སྤྱི་ལོ་༢༠༡༦་ལོའི་ཟླ་༡༢་བའི་ཚེས་༨་ཉིན་གྱི་དགོང་དྲོར།རྨ་ཆུ་རྫོང་ཐོག་ནས་རྨ་ཆུའི་ཟམ་ཁར་འགྲོ་སའི་རྫོང་ཐོག་གི་ལམ་ཆེན་འགྲམ་ནས་རང་ལུས་མེར་བསྲེགས་གནང་མཁན་ནི་བཀྲ་ཤིས་རབ་བརྟན་ལགས་ཡིན་པ་དང་།ཁོང་གིས་རྒྱལ་བ་རིན་པོ་ཆེ་སྐུ་ཚེ་ཁྲི་ལོར་བརྟན་པར་ཤོགརྒྱལ་བ་རིན་པོ་ཆེ་བོད་ལ་ཕེབས་འཇུག་དགོས་ཅེས་སྐད་འབོད་དང་མཉམ་རང་ལུས་མེར་བསྲེགས་གནང་རྗེས་རྒྱ་ནག་གི་ཉེན་རྟོག་པ་དང་དྲག་ཆས་དམག་མི་ཁོང་གི་ནང་ལ་འབྱོར་ནས།ཁྱིམ་མི་རྣམས་ལ་དྲག་པོའི་སྒོ་ནས་འདྲི་རྩད་སྣ་ཚོགས་བྱས་བ་མ་ཟད།བཀྲ་ཤིས་རབ་བརྟན་ལགས་གྱིས་རང་ལུས་མེར་བསྲེགས་པའི་དོན་རྐྱེན་བཟའ་ཚང་འཁོན་འཛིང་ལས་བྱུང་བ་མ་གཏོགས་རྒྱ་ནག་གཞུང་དང་འབྲེལ་བ་མེད་སྐོར་ཁས་ལེན་བྱེད་དགོས་ལུགས་སོགས་བཙན་བཀའ་བཏང་བ་སོགས་བྱས་རྗེས།ཁོང་གི་ཆུང་མ་དང་།བུ་མོ་ཆེ་བ་བཅས་འཇུ་བཟུང་བྱས་ཡོད་པ་གནས་ཚུལ་རྒྱུས་མངའ་ཡོད་མཁན་ཞིག་གིས་འདི་ག་རླུང་འཕྲིན་ཁང་ལ་འགྲེལ་བརྗོད་གནང་ཡོད་པ་རེད།